《和成李》
宋代·李复

芸阁磨铅勘旧经，昔闻同舍此同升。
九楹置榻从颓偃，百尺浮空远湿蒸。
玉鱠堆盘鱼胜雪，绿荷倾饮酒凝冰。
家风牢落承推奖，深愧龙门昔有膺。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。